Årsberetning 2023, SKI- OG TRIMGRUPPA i Tistedalen Friluftslag 


Organisering

Styret i skigruppa har bestått av: 
Leder: Trond A. S. Andersen
Medlemmer: Trond A. S. Andersen, Kai Roger Ugland, Arild Signebøen, Liv Marit Bernstrøm, Andreas Johansson, Mats Haldin

Aktivitet i gruppa i 2023

Generelt om organisert treningsaktivitet

Den organiserte treningsaktiviteten som har vært gjennomført i Skigruppas regi i 2023 har i all hovedsak vært konsentrert om et enkelt treningsparti med utøvere i aldergruppa f.o.m. 6 år og opp til ca. 12. Dette altså i motsetning til tidligere år, da spredningen blant utøverne mht. alder og ferdighetsnivå har vært større, og det følgelig har vært naturlig å differensiere treningsopplegg ved å dele inn i ulike treningspartier. Denne omorganiseringen følger av at det ila. de siste årene har vært et markant frafall i oppslutningen om organiserte skitreningstilbud og at deltagelsen i renn er sterkt redusert sammenliknet med tidligere år. Denne tendensen er for øvrig noe som er konstatert å gjøre seg gjeldende over hele landet over lengre tid, og i den grad det er mulig å konkludere veldig skråsikkert mht. årsaks kompleks i så henseende, er det i alle fall nærliggende å anta at årsaken ikke alene kan tilskrives lokale forhold. Hovedtrenerrollen, med ansvar for planlegging og tilrettelegging av treningsaktivitet for det gjenværende treningspartiet, har i perioden f.o.m. januar og fram til sesongslutt i slutten av april vært betrodd Arild Signebøen, mens Trond Andersen tok over denne funksjonen fra begynnelsen av mai.

Til tross for en generell negativ oppslutningstrend blant utøverne aldersgruppa fra 13 år og eldre, er det imdl. gledelig å kunne konstatere at deltagelsen på våre faste ukentlige ski- og/eller rulleskitreninger for barn i aldersgruppa fra 6 år og opp til 12 faktisk har vært økende i 2023, og at det blant de som først begynner å være med på organiserte treninger relativt sett er få som slutter. Organiserte treningsøkter har vært gjennomført ukentlig og regelmessig i hele perioden f.o.m. januar og ut april, og aktiviteten har deretter vært gjenopptatt med økt intensitet i perioden etter sommerferien, med to faste treningsøkter i uka fra midten av september og fram til jul.

I 2023 har skigruppa også videreført og til dels styrket ordningen med at skiungdommer som av en eller annen grunn har valgt å trappe ned egen langrennsatsing medvirker som assistenttrenere for barnetreningspartiet. I hele 2023 har Elina Ugland og Agnes Andersen regelmessig bidratt i organisering og gjennomføring av aktivitetsøkter for de yngre løperne, og vi mener med dette å ha oppnådd noe av skigruppas uttalte målsetting om å stimulere til kvalitet, konsistens og kontinuitet i treningsarbeidet, samtidig som det medvirker til å holde løpere som velger å trappe ned egen satsting videre engasjert i TFLs virksomhet.

Et annet tiltak som er videreført i 2023 er satsingen på å senke terskelen for deltagelse på rulleskitrening ved å tilby gratis utlån av rulleskiutstyr til nye deltagere som ønsker å prøve seg. Etter å fått innvilget søknad om aktivitetsmidler fra Halden Idrettsråd, er utlånsutstyrsdepotet utvidet/forsterket med hele 18 par flunkende nye rulleskipar, levert av Intersport Halden v/ Geir Hofgaard.
Om renndeltagelse og sportslige resultater.

Det har riktignok ikke vært prioritert å føre noen systematisk, komplett statistikk over TFL-løpernes renndeltagelse i 2023, men basert på deltager- og resultatlister som er gjort offentlig tilgjengelig, har vi notert at TFL ila. året har hatt 9 løpere på startstreken i ca. 15 forskjellige skirenn rundt omkring i landet. Dette utgjør til sammen et sted mellom 30 og 40 registrerte deltagelser i terminfestede, regulære renn. Det har hovedsak vært i kretsrenn som har vært arrangert av klubbene i Østfold skikrets at TFL-løpere har vært å finne på startstreken, men TFL har også hatt deltagere med i større renn i andre regioner, om enn unntaksvis. I renn utenfor kretsen har det imdl. stort sett kun vært Fredrik og Sondre Signebøen som har deltatt. Bl.a. deltok lillebror Fredrik lørdag 21. januar i fristilsrennet over 5 km som inngikk i konkurranseprogrammet under Oslo Skifestival, hvor han ble nr. 83. Fredrik Signebøen deltok også i hovedlandsrennet som ble arrangert i Meråker, hvor han plasserte seg som nr. 138, 168 og 139 i hhv. langrennscross, sprint og i klassisk normaldistanse (5km). 

Av øvrige TFL-meritter øvet i regulære terminfestede renn utenbys, kan nevnes at storebror Sondre Signebøen deltok i NC-rennene som ble arrangert på Lillehammer 6. og 7. januar, hvor Sondre ble nr. 99 i klassisk sprint og nr. 116 i 10 km fristil.

Brødrene Signebøen deltok også i UngdomsBirken ski og Birkebeinerrennet, hvor Fredrik og Sondre noterte seg for hhv. 108. plass i 15-årsklassen med tiden 0:47:45 og 35. plass i M16-17 med tiden 3:51:50. I tillegg vant storebror Sondre til alt overmål både Birkebeinerløpet og Birkebeinerrittet i sin klasse, og vant med dette Birken-trippelen 2023 i M16-17.

Om egne arrangementer:

Grunnet svært vanskelig snø- og temperaturforhold ble det i 2023 kun arrangert to karusellrenn for barn i Tistedalen skianlegg. Nevnte snø- og temperaturforhold viste seg imdl. fra en relativt sett gunstig side da Barnas Skileker gikk av stabelen i Tistedalen skianlegg lørdag 21. januar med TFL og Skigruppa som vertskap og medarrangør. Dette arrangementet samlet et hundretalls barn i aldersgruppa fra ca. 3 år og opp til ca. 12, og var således etter oppslutningen å dømme en definitiv suksess.

En viss suksess har også vært konstatert ifm. at Liv Marit Bernstrøm, ila. høsten har videreført initiativet fra fjoråret med å arrangere rulleskidemo-sesjoner for barn ved SFO-avdelingene ved flere av distriktets barneskoler. Godt hjulpet både av engasjerte og innsatsvillige representanter for veterankorpset i TFL, samt av et knippe purunge rulleskiinstruktører fra utøvergruppa, har Liv Marit besøkt SFO-avdelingene både ved Kongeveien Skole og ved Halden Montessoriskole, og også denne gangen har denne innsatsen båret frukter i form av økt oppslutning om organisert treningsaktivitet i skigruppas regi for de aller yngste.



Trond A. S Andersen 
For skigruppa i Tistedalen Friluftslag
 


